b'\n_START_ARTICLE_\nPreden se stegneva\n_START_SECTION_\nVsebina\n_START_PARAGRAPH_\nZgodba spremlja dva popolnoma razli\xc4\x8dna mo\xc5\xbea, katerih zgodbi na koncu \xc5\xbeivljenjske poti preplete bolezen. Carter Chambers (Morgan Freeman) je mehanik, ki je vse \xc5\xbeivljenje delal v avtomehani\xc4\x8dni delavnici, da bi pre\xc5\xbeivel svojo dru\xc5\xbeino. Nasprotno je Edward Cole (Jack Nicholson) samotar, muhasti bogat poslovne\xc5\xbe in lastnik zelo uspe\xc5\xa1nega podjetja, ki se ukvarja z odkupom ter vodenjem obubo\xc5\xbeanih bolni\xc5\xa1nic. Oba se po diagnozi raka v zadnjem stadiju znajdeta v isti bolni\xc5\xa1ki sobi ene od bolni\xc5\xa1nic Edwardovega podjetja. Edward se sprva upira deliti sobo s Carterjem, a popusti, ko mu razlo\xc5\xbeijo, kaj bi to pomenilo za javno podobo podjetja, katerega klju\xc4\x8dno vodilo je\xc2\xa0\xc2\xbbnikoli manj kot dva bolnika na sobo\xc2\xab._NEWLINE_Med zdravljenjem se po\xc4\x8dasi spoznata in spoprijateljita. Razkrije se, da je Carter nadpovpre\xc4\x8dno razgledan; njegove sanje so bile postati profesor zgodovine, a se jim je moral odpovedati, ko je kot mlad \xc4\x8drnec brez prihodkov dobil otroka. Edward pa pove, da je \xc5\xa1tirikrat lo\xc4\x8deni samotar, ki u\xc5\xbeiva v nenavadnih razko\xc5\xa1jih (kot je pitje Kopi luwak, najdra\xc5\xbeje kave na svetu) in maltretira svojega zvestega pomo\xc4\x8dnika Matthewa (Sean Hayes). Nekega dne pri\xc4\x8dne Carter pisati seznam stvari, ki bi jih rad naredil pred smrtjo (\xc2\xbbthe bucket list\xc2\xab\xc2\xa0iz angle\xc5\xa1ke fraze\xc2\xa0\xc2\xbbto kick the bucket\xc2\xab\xc2\xa0-\xc2\xa0\xc2\xbbstegniti se\xc2\xab\xc2\xa0oz.\xc2\xa0\xc2\xbbumreti\xc2\xab). Kmalu izve, da ima \xc5\xa1e manj kot eno leto \xc5\xbeivljenja, zato list odvr\xc5\xbee. Najde ga Edward in nanj doda \xc5\xa1e ve\xc4\x8d stvari ter ponudi Carterju, da bo financiral izpolnjevanje \xc5\xbeelja. Kljub nasprotovanju zdravnikov in \xc5\xbeene Virginie (Beverly Todd) Carter sprejme ponudbo._NEWLINE_Carter bi rad pred smrtjo videl najve\xc4\x8dja svetovna \xc4\x8dudesa, ve\xc4\x8dina Edwardovih dodatkov pa je avanturisti\xc4\x8dnih in v naslednjih tednih starca ska\xc4\x8deta s padalom, se vozita z motorji po Velikem kitajskem zidu, ob\xc4\x8dudujeta Tad\xc5\xbe Mahal ter odideta na safari v Afriki. Na vrhu Keopsove piramide se drug drugemu \xc5\xa1e bolj odpreta. Carter prizna, da vedno manj \xc4\x8duti do svoje \xc5\xbeene, Edward pa, da ga je najbolj prizadelo, ko ga je h\xc4\x8derka zapustila, ker je najel silake, da so opravili z njenim nasilnim mo\xc5\xbeem. Spodleti le njun poskus da bi videla Carterjev najveli\xc4\x8dastnej\xc5\xa1i prizor - vrh Mount Everesta. V Hong Kongu Edward skrivoma najame prostitutko za Carterja, ki nikoli ni bil z drugo \xc5\xbeensko kot z Virginio. Ta spozna, da svojo \xc5\xbeeno \xc5\xa1e vedno ljubi, zavrne dru\xc5\xbebo in si za\xc5\xbeeli oditi domov k dru\xc5\xbeini. Na poti nazaj uredi, da se ustavijo pred hi\xc5\xa1o Edwardove h\xc4\x8derke in ga posku\xc5\xa1a prepri\xc4\x8dati, naj govori z njo. Edward, ki se je hotel le zabavati, jezno oddrvi domov in pozno v no\xc4\x8d frustriran premleva odnos s h\xc4\x8derko, Carter pa se vrne k dru\xc5\xbeini, s katero pre\xc5\xbeivi prijeten ve\xc4\x8der._NEWLINE_Carterjeva vrnitev je kratkotrajna. Tisto no\xc4\x8d do\xc5\xbeivi napad in je odpeljan nazaj v bolnico. Rak se je raz\xc5\xa1iril na njegove mo\xc5\xbegane. Edward, ki se mu je medtem stanje \xc5\xa1e izbolj\xc5\xa1alo, ga kasneje obi\xc5\xa1\xc4\x8de. Carter mu pove, da njegovo najljub\xc5\xa1o pija\xc4\x8do pridobivajo z zbiranjem zrn iz iztrebkov cibetovk. V smehu ob Edwardovi zaprepadenosti pre\xc4\x8drta enega zadnjih vnosov na seznamu -\xc2\xa0\xc2\xbbnasmej se do solz\xc2\xab\xc2\xa0in mu naro\xc4\x8di, naj preostalo opravi sam. Nato ga odpeljejo v operacijsko sobo, kjer med neuspe\xc5\xa1no operacijo umre. \xc4\x8cez \xc4\x8das Edward nejevoljno odide na obisk k svoji h\xc4\x8derki, da bi se pobotala. Ta ga ponovno sprejme in mu predstavi vnukinjo, za katero Edward sploh ni vedel. Ko pozdravi deklico s poljubom na lice, pre\xc4\x8drta \xc5\xa1e en vnos -\xc2\xa0\xc2\xbbpoljubi najlep\xc5\xa1e dekle na svetu\xc2\xab. Med \xc5\xbealnim govorom na Carterjevem pogrebu pove, da so bili zadnji trije meseci najbolj\xc5\xa1i v njegovem \xc5\xbeivljenju in pre\xc4\x8drta \xc5\xa1e\xc2\xa0\xc2\xbbpomagaj popolnemu neznancu\xc2\xab._NEWLINE_Epilog razkrije, da je Edward do\xc4\x8dakal visoko starost. Ko umre, njegov pomo\xc4\x8dnik Matthew njegov pepel v plo\xc4\x8devinki odnese na vrh Mount Everesta in ga polo\xc5\xbei poleg druge - Carterjeve plo\xc4\x8devinke. Nato pre\xc4\x8drta \xc5\xa1e zadnji vnos na seznamu -\xc2\xa0\xc2\xbbdo\xc5\xbeivi nekaj zares veli\xc4\x8dastnega\xc2\xab.\n_START_SECTION_\nOdziv\n_START_PARAGRAPH_\nOdziv filmskih kritikov je bil me\xc5\xa1an. Na spletni strani Rotten Tomatoes, ki zbira odzive kritikov, ima rezultat 40\xc2\xa0% pozitivnih od 147 ocen; ve\xc4\x8dina kritikov je bila mnenja, da le karizma glavnih igralcev re\xc5\xa1uje slab scenarij. Preden se stegneva je zelo kritiziral vplivni ameri\xc5\xa1ki kritik Roger Ebert. Ebert, ki se je ravno takrat zdravil za rakom \xc5\xa1\xc4\x8ditnice, je filmu o\xc4\x8dital pretirano lahkotno uprizoritev trpljenja rakavih bolnikov in mu dal najni\xc5\xbejo mo\xc5\xbeno oceno._NEWLINE_Kljub temu je bil finan\xc4\x8dno razmeroma uspe\xc5\xa1en in je bil s prihodkom preko 93 milijonov USD prihodkov v ameri\xc5\xa1kih kinematografih 31. najuspe\xc5\xa1nej\xc5\xa1i ameri\xc5\xa1ki film leta 2007. Po vsem svetu je prinesel skoraj 175 milijonov USD prihodkov. Ob\xc4\x8dinstvo ga je sprejelo bistveno bolje od kritikov - na Rotten Tomatoes ima oceno uporabnikov 81\xc2\xa0%, na podobni spletni strani Metacritic pa 7,9 od 10.'